  Майя Бывальцева Кияса ёросысь Лутоха но Выль Тӥгырмен гуртъёс вискысь автомобиль трассаез выльдӥзы «Гурт сюресъёс» программа улсын. Со сярысь ивортэ Удмуртиысь тӧролэн но кивалтэтлэн пресс-службазы. Таяз арын сюресчиос Кияса ёросын бадӟым уж лэсьтӥзы. Гудырикошконэ вуттэмын вал Кияса-Лутоха сюреслэн 5 иськем люкетэз. Куарусёнэ эшшо кык интыын тупатъян ужъёс йылпумъямын: Лутохаез Калашурен герӟась 1 иськемын но Калашур но Выль Тӥгырмен гуртъёс вискысь 3,48 иськемын. Пусъемын, тупатъян ужъёс инъет луэм гурт ӵектосъя быдэстэмын шуыса. Сюрес вылэ чарпа, кӧльы но луо кисьтэмын. Сыӵе шобрет вылтӥ арлэн котькыӵе вакытаз ветлыны луэ, со сяна, кулэ луиз ке, вакчи дыр куспын но ӧжыт коньдонэн асфальт вӧлдыны луоз. Выльдон ужъёсты нуиз «Удмуртавтодорлэн» Пичи Пургаысь ёзэтэз. Выль сюрес гуртъёсты азинтыны юрттоз. Вуоно арын Лутоха гуртлы матын 1 сюрс 200 йыр сюро таза пудолы гид пуктон кутскозы. Гуртын йӧллэсь сиён-юонъёс поттон огъет, кидыс, пудо сиён возён интыос лэсьтозы. Артысь Сабанчи гуртын 1 сюрс кысконо гурт кечьёслы гид но тылобурдо вордон огъет пуктыны чакламын. Калашурын ыж вордон огъет луоз. Выль Тӥгырмен гуртын емышъёсты но бакча сиёнъёсты возёнъя но соослэсь консерваос лэсьтонъя цех кылдоз. Инвестор лэсьтӥськонэз 2020-тӥ арын йылпумъяны чакла. Тегъёс: Мерлык Авто Удмуртия сюресъёс гуртсюресъёс Кияса  